Diari Oficial de la Generalitat Valenciana


Sumari del DOGV 5763, del 15-05-2008 (2008/5903)

Bases particulars per a la selecció i l'adjudicació del Programa d'Actuació Integrada Sector 2 l'Oliverar del Pla General d'Ordenació Urbana.
---------------------------------------------------------------------------------------------------------------------------------------------

### Dades del document

Número de DOGV
:   5763

Data del DOGV
:   15-05-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/5903


Data del document
:   30-04-2008

Organisme emissor
:   Ajuntament de Penàguila

Tipus de document
:   Concurs

Descriptors 

:   * Penàguila
    * administració local
    * pla d'urbanisme

Bases particulars per a la selecció i l'adjudicació del Programa d'Actuació Integrada Sector 2 l'Oliverar del Pla General d'Ordenació Urbana. [2008/5903]
Primera. Objecte del contracte
L'Ajuntament de Penàguila convoca un concurs públic que té com a objecte l'adjudicació de la condició d'urbanitzador per al desenrotllament urbanístic i l'execució, per mitjà del sistema de gestió indirecta, del programa d'actuació que s'especifica en les presents bases particulars, en les quals es regulen les condicions de caràcter tècnic, jurídic, econòmic i administratiu, per a la selecció d'una proposta de programa d'actuació integrada i d'un urbanitzador per al desenrotllament urbanístic del sector 2 (l'Oliverar) del Pla General d'Ordenació Urbana de Penàguila. S'especifica en la fitxa de condicions particulars per a les actuacions d'ordenació del sector 2 i en la fitxa de requisits de programació i urbanització de les actuacions integrades previstes. Fitxa RPAI-2 de l'annex I.
Segona. Règim jurídic
El present contracte té naturalesa jurídica especial, i en tot allò que preveuen les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, en la seua nova redacció donada pel Decret 36/2007, de 13 d'abril, del Consell, i les bases generals de programació.
S'aplicaran supletòriament les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, i les establides en el Reglament General de la dita llei, aprovat pel Reial Decret 1098/2001, de 12 d'octubre, així com les normes que regulen la contractació administrativa de les entitats locals que se li apliquen.
En cas de contradicció entre els documents contractuals abans citats, l'orde de prelació serà el següent: bases particulars de programació, bases generals de programació i contracte per al desplegament i execució del programa d'actuació integrada.
Tercera. Ordenació urbanística vigent
A) Ordenació urbanística vigent.
Ve establida en el Pla General d'Ordenació Urbana de Penàguila, que classifica els sòls com a urbanitzables. Les propostes hauran d'ajustar-se a l'ordenació estructural i hauran de contindre l'ordenació detallada del sector.
B) Ordenació urbanística en tramitació.
En l'actualitat es troba en tràmit la modificació puntual número 1 del Pla General d'Ordenació Urbana de Penàguila, i es troba l'aprovació definitiva per l'administració autonòmica.
L'alternativa tècnica que es propose per al sector 2 (l'Oliverar) haurà de tindre en compte el que establix la documentació de la modificació puntual número 1 del Pla General d'Ordenació Urbana de Penàguila referent a l'ordenació estructural i quedara supeditada a l'entrada en vigor d'esta, com a condició suspensiva de l'adjudicació.
Quarta. Memòria de necessitats i objectius del programa d'actuació integrada
1. Memòria de necessitats:
Haurà de justificar-se en la proposta de programació la necessitat d'abordar un desenrotllament urbà harmònic, sota un nou model que signifique una oferta de desenrotllament immobiliari, residencial i terciari d'alta qualitat, aprofitant al màxim les condicions naturals i d'accessibilitat del territori.
2. Objectius de la programació:
a) Gestionar la transformació jurídica de les finques afectades pel programa. En este sentit l'urbanitzador estarà obligat a:
Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.
Fitar i delimitar les parcel·les aportades a la reparcel·lació amb caràcter previ a la redacció del projecte.
Presentar per a la seua aprovació el projecte de reparcel·lació.
Pagar als creditors nets abans que la reparcel·lació accedisca al Registre de la Propietat.
Inscriure en el Registre de la Propietat les noves finques resultants, especialment les destinades al domini públic.
Fer constar en el Registre de la Propietat les afeccions existents (carreteres, ferrocarril, barrancs i altres)
Cancel·lar les finques cadastrals aportades a la reparcel·lació i inscriure les resultants en el Cadastre.
Qualssevol altra actuació necessària per a la transformació jurídica de les finques afectades.
b) Urbanitzar completament la unitat o unitats d'execució que constituïxen l'objecte del programa i realitzar les obres públiques addicionals que calguen, amb subjecció a les previsions temporals i econòmiques del programa (definint-se, en general, aquelles obres necessàries per a garantir els servicis urbanístics i la seua connexió amb les infraestructures generals).
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents. Per a això s'haurà de fer el que seguix:
Aportar informes de les administracions sectorials les competències de les quals resulten afectades per l'actuació.
Les propostes hauran d'acreditar que hi ha prou capacitat de servici i reserves d'energia elèctrica i aigua potable per a fer front al nou desenrotllament previst. Subsidiàriament, s'acreditarà de manera suficient, amb els certificats oportuns de les companyies subministradores, que les mesures que es proposen en l'alternativa tècnica resoldran de manera adequada estes necessitats. La falta d'acreditació d'estes situacions comportarà el rebuig de les alternatives tècniques que no la tinguen.
Incloure en el projecte d'urbanització la construcció de les obres complementàries que siguen necessàries.
d) Complementar les infraestructures i espais públics o reserves dotacionals que calga per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:
L'urbanitzador efectuarà la seua inscripció en el Registre de la Propietat i en traslladarà a l'administració el certificat corresponent.
Els entregarà en perfectes condicions, una vegada concloses les obres d'urbanització, i s'alçarà la corresponent acta d'entrega.
Els transformadors d'energia elèctrica es consideraran equipament privat i s'entregaran a la companyia subministradora. Tant el sòl necessari per a la seua implantació com el cost d'esta haurà de ser assumit per tots els propietaris afectats.
f) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de manera gratuïta.
g) Ordenar el repartiment equitatiu de les càrregues i beneficis de l'actuació entre els afectats.
Tot això de conformitat amb el que establix la fitxa de requisits de programació i urbanització de les actuacions integrades previstes. Fitxa RPAI-2 de l'annex I.
Cinquena. Paràmetres urbanístics
Els paràmetres urbanístics són els establits en la fitxa de condicions particulars per a les actuacions d'ordenació del sector 2 i en la fitxa de requisits de programació i urbanització de les actuacions integrades previstes. Fitxa RPAI-2 de l'annex I.
Sisena. Criteris i objectius territorials
Els criteris i els objectius territorials són els que s'establixen en la fitxa de condicions particulars per a les actuacions d'ordenació del sector 2 i en la fitxa de requisits de programació i urbanització de les actuacions integrades previstes. Fitxa RPAI-2 de l'annex I.
Setena. Criteris d'ordenació urbanística
Els criteris d'ordenació urbanística són els que s'establixen en la fitxa de condicions particulars per a les actuacions d'ordenació del sector 2 i en la fitxa de requisits de programació i urbanització de les actuacions integrades previstes. Fitxa RPAI-2 de l'annex I.
Huitena. Objectius d'edificació privada
1. Les condicions de les parcel·les edificables, el volum i la forma dels edificis, les condicions estètiques de l'edificació, així com la reserva d'aparcaments, seran els establits en els instruments de planejament que siguen d'aplicació.
Novena. Prescripcions tècniques dels documents d'ordenació i gestió
1. Amb caràcter general es consideren prescripcions tècniques mínimes que hauran de respectar-se en la redacció dels documents d'ordenació i gestió les establides en la Llei Urbanística Valenciana (LUV) i en el ROGTUV, i amb caràcter general la regulació de l'article 124 de la LUV.
2. L'alternativa tècnica del programa haurà de preveure, com a mínim, els següents documents de planejament i els seus complements:
a) Pla parcial.
b) Projecte d'urbanització.
És a dir, els documents d'ordenació i gestió tindran en compte la normativa sectorial que incidisca en el planejament.
Deu. Prescripcions tècniques del projecte urbanització
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i haurà de complir el que establix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenrotlla. En cap cas, podrà contindre determinacions sobre ordenació, règim del sòl o de l'edificació.
Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.
Onze. Preu de licitació
El preu de licitació, que servix exclusivament de base per al càlcul de la garantia provisional, és l'estimat de les càrregues d'urbanització del programa que se situa estimativament en 1.795.791 €, d'acord amb el que preveu l'article 140.1 de la Llei Urbanística Valenciana.
Dotze. Terminis de desplegament i execució del programa
S'establixen, els següents terminis màxims per a l'execució de les següents actuacions per part de l'urbanitzador:
1. Termini màxim, en el cas que fóra necessari, per a la selecció de l'empresari constructor de l'obra civil d'urbanització, comptador des de l'aprovació del projecte de reparcel·lació: dos mesos.
2. Termini màxim per a la presentació del projecte de reparcel·lació: quatre mesos des de formalització del contracte per a desplegament i execució del programa.
3. Termini màxim per a l'execució de les obres d'urbanització comptador des de la selecció de l'empresari constructor: 24 mesos.
Tretze. Capacitat per a ser urbanitzador
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i reunisquen les condicions de solvència econòmica i financera, tècnica i professional exigibles segons les presents bases.
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques.
Catorze. Solvència econòmica i financera
La justificació de la solvència econòmica i financera de l'urbanitzador s'acreditarà per un o alguns dels mitjans següents:
a) Informe d'institucions financeres o, si és procedent, justificant l'existència d'una assegurança d'indemnització per riscos professionals.
b) Si es tractara de persones jurídiques, presentació dels comptes anuals o d'extracte d'estos, en el cas en què la publicació d'estes siga obligatòria en la legislació del país on l'aspirant a urbanitzador estiga establit.
c) Declaració sobre el volum global de negocis i, si és procedent, obre el volum de negocis relacionat amb el desenrotllament i la promoció d'actuacions semblants que són objecte de concurs, corresponent com a màxim als tres últims exercicis.
Quinze. Solvència tècnica i professional
1. La justificació de la solvència tècnica i professional de l'urbanitzador s'acreditarà per un o més dels mitjans següents:
a) Presentació d'una relació dels programes d'actuació integrada, o instruments o contractes relacionats amb el planejament de la gestió urbanística semblants, promoguts i gestionats pel concursant.
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat.
c) Titulacions acadèmiques i professionals del personal de direcció de l'urbanitzador.
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.
f) Declaració de les mesures adoptades per a controlar la qualitat durant el desplegament i l'execució del programa d'actuació integrada, inclosos els mitjans d'estudi i investigació de què es dispose.
g) Declaració de les mesures de gestió mediambiental que el concursant està disposat a aplicar durant el desplegament i l'execució del programa d'actuació integrada.
2. Si per raons justificades en cada cas concret, l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, i haurà de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o els documents d'anàloga naturalesa que hagen subscrit entre ambdós. Tot això s'aplicarà, en tot cas, quan concórrega a la licitació una agrupació d'interés urbanístic.
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys un dels seus membres.
Setze. Garanties
1. Els qui desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de Contractes de les Administracions Públiques, una garantia provisional equivalent al 2% de l'estimació aproximada de les càrregues del programa, IVA no inclòs, la qual puja a la quantitat de 35.916 €.
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desplegament i l'execució dels programes d'actuació integrada.
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.
4. La garantia definitiva, a constituir en la forma i als efectes previstos en el Text Refós de la Llei de Contractes de les Administracions Públiques, s'establix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà en termini màxim de 15 dies comptador des de la notificació de l'acord d'aprovació i adjudicació del programa.
5. Procedirà elevar la garantia definitiva al 20% en els supòsits d'aprovació de programes d'actuació integrada en els quals les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.
Dèsset. Presentació de proposicions
Els qui desitgen prendre part en la licitació hauran de presentar en les oficines de l'Ajuntament en horari d'atenció al publique, les seues proposicions, integrades per tres sobres, identificats en el seu exterior amb la indicació de la licitació a què concórreguen i firmats pel licitador o persona que ho represente i indicant el nom i cognoms o raó social del proponent amb la següent documentació en idioma castellà o valencià:
Sobre A. Alternativa tècnica, es presentarà obert.
Sobre B. Proposició juridicoeconòmica, es presentarà en sobre tancat.
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.
Sobre C. Es presentarà amb el títol de «Documentació» i contindrà la documentació següent:
A. Si concorreguera una societat mercantil, haurà de presentar escriptura de constitució inscrita en el Registre Mercantil. Tractant-se d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en urbanisme.
B. Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el registre mercantil o registre públic corresponent.
C. Quan l'oferent actue en nom propi i siga empresa individual, haurà de presentar DNI o fotocòpia legalitzada d'este.
D. Resguard acreditatiu si haguera constituït la garantia provisional en els termes exigits en la base XVI.
E. Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, inclòs el fet de trobar-se al corrent en el compliment de les obligacions tributàries i amb la seguretat social imposades per les disposicions vigents.
F. Els documents que acrediten els requisits de solvència tècnica i professional, econòmica i financera G. Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desplegament i l'execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.
G. Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estes situacions.
H. En cas de concórrer a la licitació unes quantes empreses, compromeses en la constitució d'una unió temporal, cada una d'estes haurà d'acreditar la seua personalitat jurídica i capacitat, i indicar els noms i les circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha de detindre la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.
1. Cada concursant no podrà presentar més d'una proposició, ni formular-ne variants. Tampoc no podrà subscriure cap proposta en unió temporal amb unes altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.
2. Si l'últim dia del termini de presentació de proposicions coincidira amb dissabte, diumenge o festiu, el termini es prolongarà fins al següent dia hàbil.
3. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial en el municipi afectat i en dipositarà una còpia a la seu de l'Ajuntament, i els exposarà al públic pels seus propis mitjans, amb un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions.
Díhuit. Contingut mínim de l'alternativa tècnica
L'alternativa tècnica del programa d'actuació integrada tindrà el contingut següent:
a) Identificació del document de planejament que regule l'ordenació detallada que s'ha de desenrotllar, si este estiguera ja aprovat amb anterioritat a este concurs. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.
b) Àmbit de l'actuació. No es permetrà la redelimitació de l'àmbit territorial que s'ha de programar per part de l'alteranativa tècnica En defecte de previsió expressa, únicament tindrà lloc quan tinga com a objecte l'ampliació de la xarxa primària i secundària prevista en el planejament vigent. En tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la seua deguda integració en l'estructura urbanística del pla.
c) Justificació del compliment de les condicions d'integració de l'actuació amb l'entorn.
d) Existència o no d'agrupació d'interés urbanístic i, si és el cas, estatuts i acords socials d'esta.
e) Terminis que es proposen per al desenrotllament de l'actuació, i es determinarà tant el corresponent a les obres d'urbanització com a les obres d'edificació dels solars resultants.
f) Projecte d'urbanització.
g) Enunciat dels objectius complementaris que es proposen d'acord amb el que disposa la Llei Urbanística Valenciana.
h) Mesures de control de qualitat i compliment de les normes de qualitat ambiental, si és el cas.
i) Inventari preliminar de construccions, plantacions i instal·lacions la demolició del qual, destrucció o eradicació exigisca la urbanització.
j) Estimació preliminar i general d'aquells gastos d'urbanització variables l'import del qual, encara que siga repercutible als propietaris, no es puga determinar per la concurrència d'ofertes.
k) Si la proposta de programa modificara l'ordenació estructural, haurà d'incorporar la documentació establida per a estos supòsits en la Llei Urbanística Valenciana.
Dènou. Proposició juridicoeconòmica
1. La proposició juridicoeconòmica haurà d'incloure necessàriament la documentació relativa als aspectes següents:
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.
D) Full resum de les dades econòmiques rellevants segons el model que s'aprove reglamentàriament.
E) Descripció dels següents elements economicofinancers relatius a les càrregues urbanístiques:
a) Pressupost de licitació de l'obra d'urbanització: amb l'abast previst en l'article 168.1.a i b de la Llei Urbanística Valenciana.
b) Cost de projectes: cost de redacció i direcció dels projectes tècnics, especificant cada projecte, a què es referix l'article 168.1.c de la Llei Urbanística Valenciana.
c) Gastos de gestió: gastos de gestió de l'urbanitzador, calculats en un percentatge del que represente la suma de les partides corresponents a conceptes anteriors.
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.
e) Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Coeficient de canvi: part alíquota de l'aprofitament objectiu, expressada en tant per un, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.
g) Preu del sòl a l'efecte de canvi: preu del sòl al qual, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a estes, si és el cas, amb el suport d'una entitat financera degudament registrada.
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.
G) Estimació preliminar de la repercussió unitària per metre quadrat dels gastos variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.
2. La proposició juridicoeconòmica es presentarà degudament firmada i datada.
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.
Vint. Admissibilitat de variants
1. Únicament es consideraran variants les modificacions de caràcter tècnic i mai les de caràcter econòmic, sempre que, estes últimes no alteren substancialment l'ordenació urbanística proposta.
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.
3. En cas d'admetre's, cada aspirant a urbanitzador podrà presentar una única variant.
4. La presentació d'una variant en cap cas legitimarà la presentació d'una nova proposició juridicoeconòmica.
5. L'Ajuntament podrà triar, entre l'alternativa original i la variada, aquella que millor satisfaça els interessos públics, i se li aplicarà la proposició juridicoeconòmica formulada, sense que es puga modificar en cap cas el contingut de les bases particulars.
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.
Vint-i-una. Criteris d'adjudicació
Els criteris d'adjudicació són els següents:
A) De l'alternativa tècnica, que representarà un total de 70 punts respecte dels 100 de puntuació global:
1. La qualitat tècnica de l'ordenació proposada.
Ponderació: 0-40/100
2. La resolució adequada de la integració de l'actuació en el seu entorn i la millor estructuració de dotacions públiques i d'espais lliures.
Ponderació: 0-16/100
3. La major qualitat tècnica de les solucions i materials proposats per a la urbanització.
Ponderació: 0-7/100 punts.
4. Menor termini per al desenrotllament de l'actuació integrada.
Ponderació: 0-7/100 punts.
B) De la proposició juridicoeconòmica que representarà un màxim de 30 punts respecte dels 100 de puntuació global:
1. Menor import de les càrregues d'urbanització, expressat en euros per metre quadrat d'edificabilitat.
Ponderació: 0-6/100 punts.
2. Coeficient de canvi a efecte de pagament en terrenys com a retribució de l'urbanitzador.
Ponderació: 0-6/100 punts.
3. Menor proporció de solars o aprofitaments que hagen de ser posats a disposició de l'urbanització per mitjà de reparcel·lació forçosa com a retribució a compte de tercers amb els quals no tinguen contracte suficient, i major superfície de terrenys dins de l'àmbit de l'actuació i a disposició de l'urbanitzador, propis o de tercers amb els quals tinga contracte suficient, que haja de quedar afecta, amb garantia real inscrita en el Registre de la Propietat, al compliment de les obligacions pròpies del dit urbanitzador
Ponderació: 0-18/100 punts.
Als efectes previstos en l'article 135.5 de la LUV, el llindar mínim es fixa en 55 punts, per la qual cosa en el cas que cap de les proposicions aconseguira esta puntuació, es declararà desert el concurs. D'altra banda, no es procedent analitzar les proposicions juridicoeconòmiques que es referisquen a alternatives tècniques que no superen els 35 punts, ni les que no superen els 2,5 punts en la valoració del criteri
Vint-i-dos. Adjudicació del programa
1. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar el resguard acreditatiu si haguera constituït la garantia definitiva en els termes que preveu la base XVI de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu si haguera constituït la garantia definitiva del cost de les indemnitzacions, preus justos i gastos de reallotjament necessaris per a realitzar l'actuació, la totalitat del cost de les obres d'urbanització complementàries.
Vint-i-tres. Formalització del contracte
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desplegament i l'execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, annexant a este un exemplar de les bases particulars de programació.
2. El contracte podrà elevar-se a escriptura pública quan ho sol·licite alguna de les parts. En tot cas, els gastos derivats del seu atorgament seran assumits per l'urbanitzador.
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'este, seguint a este efecte el procediment establit en el Text Refós de la Llei de Contractes de les Administracions Públiques.
Vint-i-quatre. Cessió del contracte
D'acord amb el que establix l'article 114 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, els drets i les obligacions que dimanen del contracte podran ser cedits a un tercer sempre que les qualitats tècniques o personals del cedent no hagen sigut raó determinant de l'adjudicació del contracte.
Perquè els adjudicataris puguen cedir els seus drets i les seues obligacions a tercers hauran de complir-se els requisits següents:
Que l'administració actuant autoritze expressament i amb caràcter previ la cessió.
Que el cedent tinga executat almenys un 20% de l'import del contracte.
Que el cessionari tinga la mateixa capacitat per a contractar amb l'administració, que l'exigida al cedent i que estiga degudament classificat si tal requisit ha sigut exigit al cedent i en el cas que s'haja realitzat l'adjudicació d'acord amb les qualitats tècniques o professionals del cedent, el cessionari les acredite.
Que es formalitze la cessió, entre l'adjudicatari i el cessionari, en escriptura pública.
El cessionari quedarà subrogat en tots els drets i obligacions que correspondrien al cedent.
L'administració no autoritzarà la cessió a favor de persones incurses en processos de suspensió de classificacions o inhabilitades per a contractar.
L'incompliment de qualsevol de les normes assenyalades en esta clàusula serà causa suficient de resolució automàtica del contracte.
L'anterior s'entén sense perjuí del que disposa l'article 141.2 de la LUV, ja que sempre quedarà fora de perill la prerrogativa de l'administració de denegar la cessió si menyscaba l'interés general o suposa defraudació de la pública competència en l'adjudicació.
Vint-i-cinc. Subcontractació
En este supòsit concret i de conformitat amb el que disposa l'article 142 de la Llei 16/2005, de 30 de desembre, de la Generalitat, Urbanística Valenciana, podrà l'adjudicatari del concurs subcontractar prestacions parcials. No obstant això, haurà de donar-ne compte a l'Ajuntament de Penàguila, amb caràcter previ a la formalització d'estes, i acompanyar a este efecte la documentació acreditativa de la solvència tècnica del subcontractista.
L'Ajuntament disposarà del termini màxim d'un mes per a resoldre, transcorregut el qual sense resolució expressa s'entendrà consentida la subcontracta.
En qualsevol cas serà de preceptiu compliment el que disposa l'article 115 del Text Refós de la Llei de Contractes de les Administracions Públiques aprovat per Reial Decret legislatiu 2/2000, de 16 de juny.
Vint-i-sis. Compliment
Les incidències derivades del contracte seran a risc i ventura del contractista, que no podrà sol·licitar alteració del preu o indemnització, excepte per alguna de les causes i amb els requisits assenyalats en la legislació vigent.
1. El contracte s'entendrà complit amb motiu de l'adequada execució de la totalitat de les prestacions hi incloses, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de tots els certificats d'obres, les factures emeses per l'empresari constructor i la documentació que justifique el pagament efectiu de les obres.
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèvia i definitivament el programa.
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències observades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.
Una vegada esmenades les deficiències observades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa, o des que queden obertes a l'ús públic.
6. El termini de garantia serà de 12 mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, procedirà la devolució de les garanties prestades per l'adjudicatari.
Vint-i-set. Resolució
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.
2. Són també causes de resolució del contracte les següents:
i. La mort o incapacitat sobrevinguda de l'urbanitzador o l'extinció de la seua personalitat jurídica.
ii. La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitaments i espera.
iii. La falta de prestació en termini de la garantia definitiva.
iv. La no-formalització del contracte en termini.
v. La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.
vi. La inactivitat injustificada de l'urbanitzador durant un període de sis mesos consecutius o nou alterns en el desplegament i execució del programa d'actuació. S'entendrà produïda la inactivitat o l'abandó quan el desplegament i l'execució del programa d'actuació haja deixat de desenrotllar-se o no es desenrotlle amb la regularitat adequada o amb els mitjans humans o materials requerits per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies comptadors des del requeriment, llevat que la necessitat de la seua execució exigisca un termini major.
vii. La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o haja exhaurit la via administrativa.
viii. L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.
ix. La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.
x. La suspensió de llicències en l'àmbit programat, l'aprovació de plans o projectes incompatibles amb el desenrotllament del programa, així com les resolucions administratives que impedisquen prosseguir-lo o paralitzen el seu desenrotllament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.
xi. La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.
xii. La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.
xiii. El descobriment de condicions territorials no tingudes en compte a l'acordar el programa d'actuació i que facen legalment inviable la prossecució d'esta, sense perjuí de les compensacions que procedisquen, si és el cas, o de la possibilitat d'esmenar les seues previsions, si això fóra possible, sense desvirtuar-les substancialment.
xiv. Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.
xv. Les reiterades deficiències en l'execució del contracte.
xvi. L'incompliment greu dels deures essencials de l'urbanitzador directament imposats per esta Llei.
xvii. L'incompliment d'alguns dels compromisos oferits.
xviii. La caducitat del programa per transcurs del termini total per a escometre-ho i, si és el cas, la pròrroga.
xix. El mutu acord entre l'Ajuntament i l'urbanitzador, sense perjuí de les indemnitzacions que, si és el cas, pertoquen en benefici dels propietaris de terrenys o altres afectats.
xx. La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.
xxi. La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.
xxii. El desistiment o la suspensió del contracte per un termini superior a un any acordada per l'Ajuntament.
4. Per a la resolució del contracte entre l'Ajuntament i l'urbanitzador serà preceptiva la prèvia emissió d'informe favorable pel Consell del Territori i el Paisatge.
5. L'Ajuntament, en resoldre l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjuís a l'interés públic.
6. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjuí de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.
Vint-i-huit. Prerrogatives de l'administració
L'Ajuntament deté totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar-ne els efectes.
Vint-i-nou. Gastos
L'adjudicatari queda obligat a pagar l'import dels anuncis i de tota la resta de gastos que s'ocasionen amb motiu dels tràmits preparatoris i de formalització del procediment d'adjudicació del programa. Estos gastos s'inclouran dins dels gastos de gestió com a càrregues del programa.
Trenta. Altres clàusules
L'adjudicatari s'obliga al compliment de les lleis protectores del treball relatives a seguretat i higiene, fins i tot de la de previsió i seguretat social, en tots els seus aspectes i regulacions, i quedarà exempta l'entitat municipal contractant de qualsevol responsabilitat per incompliment de les dites disposicions i la resta de caràcter laboral que es produïsquen per l'adjudicatari.
L'incompliment de les obligacions assenyalades serà causa de resolució del contracte.
Serà obligació de l'adjudicatari indemnitzar els danys i els perjuís que es causen com a conseqüència de les accions que requerisquen l'execució dels treballs objecte del programa regit per les presents bases.
L'Ajuntament de Penàguila, per a garantia dels propietaris englobats al si de l'actuació, podrà contractar l'assistència tècnica necessària per a la direcció de les obres d'urbanització a càrrec d'aquells titulars del programa que obtinguen parcel·les edificables al si d'este. La previsió d'estos gastos constituirà càrrega del programa.
Trenta-una. Jurisdicció competent
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.
Contra l'acord aprovatori de les bases, podrà interposar-se un recurs de reposició en el termini d'un mes, comptador des de l'endemà de publicació del seu anunci. Així mateix, podrà interposar-se un recurs contenciós administratiu en el termini de dos mesos comptador des de l'endemà de la seua publicació en el Diari Oficial de la Comunitat Valenciana.Annex II
Model de proposició economicofinancera
1. Alternativa tècnica per la qual es licita:
2. Licitador
(Nom i cognoms) ..., major d'edat, amb NIF ..., en nom propi o representació de la (mercantil/UTE/AIE/Agrupació d'Interés Urbanístic ...) domiciliada a ..., a l'efecte de notificacions al carrer de ... i CIF número ..., amb capacitat suficient per a contractar, segons tinc acreditat i amb poders de representació suficients, per mitjà de plica tancada formulada davant de l'Ajuntament de ..., d'acord amb el que establix l'article 133 de la Llei 16/2005, de 30 de desembre, de la Generalitat, Urbanística Valenciana.
La mercantil, complint allò que s'ha establit en el dit precepte, formula la present proposició, que comprén els següents aspectes particulars.
3. Càrregues d'urbanització
S'establixen com a càrregues d'urbanització a càrrec dels propietaris:
a) Pressupost de contracta
El cost de les obres enunciades en l'article 157 de la LUV.
Cost de les obres de connexió i integració territorial, externes o internes, requerides per a cobrir els objectius imprescindibles del programa.
Cost de conservació de les obres públiques d'urbanització des de la finalització d'estes fins a la seua recepció per l'administració municipal.
Si correspon, s'indicaran les obres de rehabilitació d'edificis o elements constructius imposades pel programa, sense perjuí del dret al reintegrament, a càrrec dels propietaris d'aquells, de la part del cost imputable al contingut del deure normal de conservació.
b) Cost de projectes
(S'inclouran els gastos derivats de la tramitació o inscripció dels projectes en els registres corresponents.)
c) Gastos de gestió (%)
(Calculats en un percentatge d'allò que represente la suma de les partides corresponents a conceptes anteriors).
d) Benefici de l'urbanitzador
e) Total de les càrregues d'urbanització. Càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.
f) Impostos.
4. Relacions entre l'urbanitzador i els propietaris.
Regulació de les relacions de l'urbanitzador i els propietaris:
A. Modalitat o modalitats de retribució a l'urbanitzador.
La retribució de les quotes d'urbanització s'efectuarà segons la modalitat. Podrà ser de pagament en metàl·lic/terrenys/mixt.
B. Informació detallada (que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució).
Coeficient de canvi (expressada en tant per un i indicant el percentatge que rebrà el propietari darrere del pagament en terrenys i el que correspon al pagament).
Preu del sòl brut a l'efecte de canvi (expressada amb metro quadrat).
Preu del sòl i/o del sostre net resultant.
Indemnitzacions (es detallarà per partides específiques distingint entre edificacions de caràcter residencial i les restants construccions agrícoles d'avaluació preliminar).
Finançament: (condicions de finançament oferides per l'urbanitzador per al pagament de les quotes d'urbanització aquells propietaris que acollits a estes, si és el cas, amb el suport d'una entitat financera degudament registrada).
C. Informació als propietaris.
Amb motiu de l'inici del procediment de reparcel·lació i a fi d'obtindre la informació registral necessària i prestar la informació individualitzada suficient a tots els propietaris i titulars de drets, es determina com a seu de la mercantil ... el local siti al carrer de ... número ... d'esta població. I a l'efecte de comunicació s'establixen els següents números de telèfon, fax, i adreça de correu electrònic:
Telèfon:
Fax:
E-mail:
Persona de contacte.
5. Propietats afectes al compliment del programa.
(Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del conveni de programació, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen darrere de la reparcel·lació.)
Percentatge de sòl a l'efecte de garantia definitiva real. (%) ...
6. Relacions entre l'urbanitzador i l'administració.
Es presenta proposta de contracte o conveni urbanístic.
Es proposa com a representants i interlocutors, per part de l'urbanitzador:
a) Als efectes tècnics i de direcció i execució de les obres, ..., major d'edat, amb domicili a ..., carrer de ..., número ..., CP ..., província ..., telèfon ... i fax ..., amb NIF número ... \_\_\_\_\_\_\_\_\_\_\_\_\_ .
b) Als efectes jurídics i de tramitació (nom i cognoms) ..., major d'edat, de professió ..., amb domicili en ..., carrer ..., número ..., CP ..., província ..., telèfon ... i fax ..., amb NIF número ...
7. Garanties definitives
Garanties definitives que es compromet a prestar, indicades en percentatge respecte al pressupost total, exclosos impostos i indemnitzacions.
8. Garantia provisional.
9. Full resum de les dades econòmiques:
a) Pressupost de contracta:
b) Cost de projectes:
c) Gastos de gestió (%)
d) Benefici de l'urbanitzador:
e) Càrregues d'urbanització:
f) Impostos
g) Coeficient de canvi (expressat en tant per un)
h) Preu del sòl brut a l'efecte de canvi.
i) Garantia definitiva financera. (%)
j) Percentatge de sòl afecte la garantia definitiva real. (%)
k) Indemnitzacions total: (avaluació preliminar)
l) Finançament:
La quantitat màxima a finançar per al conjunt del programa d'actuació integrada.
Tipus d'interés aplicable.
10. El licitador que subscriu s'obliga expressament al compliment de les bases generals i particulars que regixen la convocatòria.
Segons totes estes bases, s'oferix la present proposició economicofinancera per al programa per al desenrotllament de l'actuació integrada de la unitat d'execució UE ... del Pla General d'Ordenació Urbana de ... a ... a ... de ... 200... . Per la mercantil. Signat:
Annex III
Model de presentació de les proposicions de programa d'actuació integrada
(Nom i cognoms) ... amb domicili a estos efectes a ... i proveït del DNI ... actuant en nom i dret propi / en representació de ... amb domicili a ... i CIF ..., davant d'eixe Ajuntament comparec i expose:
1. Que he tingut coneixement de l'anunci del concurs que regirà en el procediment per a l'adjudicació del programa d'actuació integrada que té com a objecte ..., així com de les bases generals i particulars de programació.
2. Que complisc / Que l'entitat a què represente complix tots els requisits i obligacions exigits per la normativa vigent i per les bases generals de programació i bases particulars de programació per a l'adjudicació del present contracte.
3. Que a este efecte, per mitjà del present escrit s'adjunten els sobres denominats «sobre A», «sobre B» i «sobre C» exigits en les bases particulars de programació.
4. Que, a més, per mitjà del present escrit s'acompanya una còpia dels documents protocol·litzats que han de sotmetre's a informació al públic, així com el text de l'anunci d'informació pública per a la seua inserció al tauler d'anuncis de l'Ajuntament durant el termini d'exposició al públic.
5. La notaria on haurà de remetre's les al·legacions presentades és ...
Que, en virtut d'allò que s'ha exposat, sol·licite participar en el procediment de licitació del contracte en relació amb el programa d'actuació integrada ... número d'expedient ...
Firma:
(...) \_\_\_\_\_\_\_\_\_\_\_\_\_\_\_\_\_\_\_\_\_\_
ALCALDIA DE L'AJUNTAMENT DE PENÀGUILA
Penàguila, 30 d'abril de 2008.- L'alcalde president: Josep Blanes Bonet.